Miksi ihmiset jättävät kotinsa? Miksi Lähi-idästä ja Pohjois-Afrikasta halutaan juuri Eurooppaan? Miksi syyrialaiset eivät puolusta omiaan? Ulkomaantoimittaja Jenny Matikainen kokosi syyt.

Koska Syyriassa on sota. Koska Irakissa ei ole turvallista. Koska Somaliassa ei ole tulevaisuutta.

Selitykset tuntuvat yksinkertaisilta, mutta sitä ne eivät monen mielestä ole. Eihän sotaa lähdetä pakoon, sodassa taistellaan. Puolustetaan omiaan ja omaa maataan.

Suomalaiset ajattelevat talvisotaa. Pakolaisia on verrattu evakkoihin. Suomalaisetkin ovat olleet sotaa paossa, muistutetaan. Mutta silloinhan miehet taistelivat. Nyt he ovat laivoissa ja asemilla, paossa hekin.

Miksi he pakenevat, eivätkä taistele?

Isänmaata ei ole

Monissa Lähi-idän ja Pohjois-Afrikan konflikteissa ei ole yksiselitteistä vihollista.

Syyriassa kansa nousi neljä ja puoli vuotta sitten itsevaltaista presidenttiä vastaan. Kansannousu riistäytyi veriseksi sisällissodaksi hallituksen ja eri kapinallisryhmien välillä. Sodan jatkuessa ääri-islamistit ovat vallanneet yhä suurempia alueita. He taistelevat sekä hallitusta että kapinallisia vastaan.

Irakissa väkivalta on jatkunut vuosia. Saddam Husseinin kukistamisen jälkeen maassa on ollut vain harvoja rauhallisia kausia. Viime vuosi oli pitkään aikaan väkivaltaisin. Pommi-iskut ovat olleet arkipäivää 12 vuotta.

Entä jos ei enää ole maata, jota puolustaa?

Syyrian hallituksen joukot heiluttavat Syyrian lippua Deir al-Adasissa Daraassa. EPA

Turvaa ei ole

Kukaan ei ole turvassa ääri-islamistisen Isis-järjestön silmittömältä väkivallalta. Isis on päässyt kasvamaan ja vahvistumaan konfliktien keskellä Syyriassa ja Irakissa. Järjestö on vallannut alueita eritysiesti Länsi-Irakissa ja Pohjois-Syyriassa.

Moni vanhempi pelkää lapsensa tulevan värvätyksi.

Entä jos Isis on tulevaisuuden ainoa vaihtoehto?

ISIS-järjestön värväämä lapsisotilas harjoitteli rynnäkkökiväärin käyttöä Afganistanissa 30. heinäkuuta. Seinässä lukee 'Islamilainen valtio - Kurasanin paikallisosasto'. Ghulamullah Habibi / EPA

Tulevaisuutta ei ole

Yhteensä lähes kuusi miljoonaa syyrialais- ja irakilaislasta ei käy tällä hetkellä koulua.

Unicefin mukaan Irakin väkivaltaisuuksissa kuoli viime vuonna 700 lasta. Kouluja on otettu asuinkäyttöön kodittomaksi joutuneille perheille.

Lähi-idässä ja pakomatkoilla varttuu sukupolvi lapsia, jotka eivät saa lainkaan peruskoulutusta.

Keitä heistä kasvaa?

Syyrialaispoika katselee pakolaiskeskuksen ikkunasta Serbiassa. EPA

Vaihtoehtoa ei enää ole

Suurin osa syyrialaispakolaisista on paossa maan sisällä tai lähialueilla. Naapurimaiden kantokyky on tullut vastaan ja pakolaisten olot kurjistuvat Turkissa, Jordaniassa, Libanonissa ja Egyptissä.

Libanonissa tämänhetkisestä asukasluvusta arviolta neljännes on pakolaisia.

Minne mennä, kun naapurissakaan asiat eivät ole paremmin?